ROMÂNIA                                                                                                        Se aprobă,
JUDEŢUL TIMIŞ






                 PRIMAR 

Primăria Municipiului Timişoara

SERVICIUL DEZVOLTARE  ŞI                                            Dr.ing. Gheorghe CIUHANDU

INTEGRARE EUROPEANĂ

Nr. SC 2005 –  15898/15.09.2005
REFERAT

privind alocarea sumei de 35.000 RON 

în vederea participării Consiliului Local al Municipiului Timişoara 

la organizarea unui eveniment dedicat Municipiului Timişoara,

la Bruxelles, în sediul Parlamentului European


Recenta semnare a Tratatului de Aderare la Uniunea Europeană, precum şi ratificarea acestuia prin Legea nr.157 din 24.05.2005, creează, din punct de vedere juridic şi politic, posibilitatea apartenenţei cu drepturi depline a României la Uniunea Europeană, potrivit calendarului de aderare stabilit, la data de 1 ianuarie 2007. 


Pentru împlinirea acestui deziderat este necesară îndeplinirea angajamentelor asumate de România în procesul de negociere a aderării, la termen şi la standardele cerute, precum şi ratificarea Tratatului de Aderare de către toate statele membre ale Uniunii. În perioada premergătoare aderării efective, activităţile vizând promovarea imaginii României capătă o importanţă deosebită, contribuind la evidenţierea valorii pe care o poate aduce România în Uniunea Europeană, în calitate de stat membru. Totodată, asemenea activităţi creează un cadru favorabil pentru consolidarea legăturilor dintre cetăţenii, organizaţiile şi autorităţile române, pe de-o parte, şi actorii europeni de la Bruxelles, pe de altă parte.


În acest sens, Misiunea României pe lângă Uniunea Europeană a organizat şi continuă să organizeze diverse evenimente pentru a facilita cunoaşterea valorilor culturale, a istoriei României, precum şi a eforturilor continue depuse de societatea românească în direcţia restructurării instituţionale, sociale, mentale, în vederea alinierii la standardele europene. 


Având în vedere importanţa municipiului Timişoara în viaţa culturală, socială şi economică a României, precum şi potenţialul de dezvoltare al acestuia, reprezentanţii Misiunii României pe lângă Uniunea Europeană au propus organizarea unui eveniment dedicat oraşului Timişoara, la Bruxelles, la sediul Parlamentului European, la începutul lunii noiembrie a anului curent. Evenimentul propus va implica organizarea unei serii de evenimente menite să promoveze imaginea oraşului şi implicit imaginea ţării de provenienţă (expoziţii de fotografii sau diverse obiecte relevante, cocktail, concerte, organizarea unor prezentări, seminarii, conferinţe, etc.).


Realizarea unui asemenea eveniment ar crea posibilitatea prezentării oportunităţilor de investiţii în zona Banatului, contribuind implicit la mărirea orizonturilor de dezvoltare economică a oraşului Timişoara. De asemenea, participarea la evenimentul amintit ar crea un cadru favorabil pentru afirmarea potenţialului multicultural şi turistic al oraşului şi al zonei Timişoara.


În acest context, organizarea unui evenimet dedicat oraşului Timişoara, la Bruxelles, la sediul Parlamentului European, se dovedeşte a fi de o vădită importanţă, atât prin locaţia sa, cât şi prin momentul ales, înscriindu-se în rândul acţiunilor vizând pregătirea României pentru aderarea efectivă la Uniunea Europeană.


Având în vedere aspectele menţionate mai sus;


În baza prevederilor O.U.G. nr. 45/2003 privind finanţele publice locale, aprobată prin Legea nr. 108/2004, cu modificările şi completările ulterioare;


În conformitate cu dispoziţiile art.38 al.(2) lit. d) şi p) şi ale art.46 din Legea administraţiei publice locale nr.215/2001;

Propunem:

1. Aprobarea participării Consiliului Local al Municipiului Timişoara la organizarea unui eveniment dedicat Municipiului Timişoara, la Bruxelles, în sediul Parlamentului European.

2. Aprobarea alocării sumei de 35.000 RON din bugetul local pentru acoperirea cheltuielilor implicate de organizarea unui eveniment dedicat Municipiului Timişoara la Bruxelles, în sediul Parlamentului European.

         Şef Serviciu Dezvoltare şi                                                                             Întocmit

           Integrare Europeană                                                                                 Consilier    

          Arh. AURELIA JUNIE                                                              Jr. ELEONORA ALINA SAS

Director economic

Avizat Juridic

